LV Eiropas Savienības Oficiālais Vēstnesis C 223/7

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 223/08)

Šī publikācija dod tiesības izteikt iebildumus pret pieteikumu saskaņā ar Eiropas Parlamenta un Padomes Regulas (ES) Nr. 1151/2012 (1) 51. pantu.

VIENOTS DOKUMENTS

VARAŽDINSKO ZELJE

ES Nr.: HR-PDO-0005-01132– 25.06.2013.

ACVN ( X ) AĢIN ( )

1. Nosaukums vai nosaukumi

Varaždinsko zelje

2. Dalībvalsts vai trešā valsts

Horvātija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Varaždinsko zelje ir dārzenis, kas izaudzēts no vietējās šķirnes kāpostiem (Brassica oleracea var. capitata f. alba). Varaždinsko zelje kāpostgalva ir plakana, augšdaļā blīva, bet apakšdaļā atkarībā no augšanas apstākļiem reizumis nedaudz irdenāka. Lapas cieši piekļautas pie galviņas un sedz vairāk nekā divas trešdaļas augšējās virsmas. Kad dārzenis sasniedz tehnisko gatavību, proti, kad tas ir gatavs novākšanai, ārējo lapu mala vairumā gadījumu sāk ieliekties uz augšu. Lapu plātne ir plāna ar izteiktu dzīslojumu. Galvenā dzīslojuma pamatne ir biezāka, jo īpaši ārējo lapu bazālajā daļā. Lapu plātnes mala gluda. Lapas gaiši olīvzaļas. Dārzeņa garša rūgteni skābena, un tam piemīt ass svaigu kāpostu aromāts. Varaždinsko zelje satur vismaz 8 % sausnas, bet cukuru saturs ir vismaz 40 g/kg. Tehniskajā gatavībā kāpostgalvas iekšiene ir dzeltenīgi balta. Kāpostgalvai ir ļoti garš iekšējais kacens, kas var sniegties līdz divām trešdaļām galviņas augstuma. Kacens ir stublāja augšējā daļa, tajā ir saīsināti mezglu posmi, kas beidzas ar galviņas formas pumpuru. Varaždinsko zelje kāpostiem ir ļoti spēcīga sakne un samērā apjomīgs kacens. Kaut arī šķirne ir vēlīna un labi panes aukstumu, šos kāpostus var arī audzēt kā agrīnu dārzeni. Sakarā ar savu formu un elastīgumu Varaždinsko zelje tradicionāli izmanto apgabala vietējo ēdienu gatavošanā mājamatniecības apstākļos.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Varaždinsko zelje ražošana no stādīšanas līdz novākšanai noris 4. punktā noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Varaždinsko zelje ražošana notiek vienīgi Varaždinas [Varaždin] županijas administratīvajā teritorijā. Varaždinas županijas dabiskā ziemeļu robeža ir Dravas [Drava] upe. Varaždinas županijā ietilpst šādas pašvaldības un opčinas: Varaždin, Ivanec, Ludbreg, Novi Marof, Lepoglava, Varaždinske toplice, Bednja, Beretinec, Breznica, Breznički Hum, Cestica, Donja Voća, Martijanec, Gornji Kneginec, Jalžabet, Klenovnik, Ljubeščica, Mali Bukovec, Maruševec, Petrijanec, Sračinec, Sveti Đurđ, Sveti Ilija, Trnovec Bartolovečki, Veliki Bukovec, Vidovec, Vinica, Visoko.

5. Saikne ar ģeogrāfisko apgabalu

5.1. Ģeogrāfiskā apgabala specifika

Dabas faktori

Pēc Kopena [Köppen] klimata klasifikācijas Varaždinas županijā [atkarībā no gadalaika] valda mēreni silts un mēreni auksts klimats.

Klimatisko apstākļu mērījumi periodā no jūnija līdz oktobrim, kad Varaždinsko zelje audzē āra platībās, notiek vairāku gadu laikposmā, un to rezultāti liecina, ka vidējā temperatūra ir 14,9–20,1 °C, bet relatīvais mitrums – 78,3–85 %.

Mēneša vidējais nokrišņu daudzums ir 73–100 mm. Trīs mitrākajos vasaras mēnešos (no jūnija līdz augustam), kad izkrīt aptuveni 33 % no gada nokrišņiem, katrā vidēji nolīst vairāk nekā 90 mm. Veģetācijas periodā (no aprīļa līdz septembrim) izkrīt aptuveni 60 % nokrišņu.

Reizumis Varaždinas županijā iestājas auksta ziema bez sniega, kad dienā minimālā gaisa temperatūra ir zemāka par –10 °C.

Varaždinsko zelje audzēšana ir saistīta ar Dravas upi. Šīs kultūras audzēšanai vislabvēlīgākie ir līdzenumi un Dravas ielejas lēzenās nogāzes. Piemērota zeme ir arī mazo upju un strautu ielejās.

Zemienēs gar Dravas upi ir atšķirīga sastāva augsnes, ko var izskaidrot ar cilmiežu ģeoloģiski litoloģiskā sastāva dažādību. Lielākā daļa Drava ielejas zemes pieder pie P-1 augšņu grupas. Tās ir skābas un grantainas brūnzemju augsnes, kuru S horizonta piesātinājums ar kalciju pārsniedz 50 %, kā arī mālainas līdz stipri skeletainas augsnes uz lesa un smilts, kas veidojušās uz pleistocēna-holocēna nogulumiem gar Dravas upi.

Cilvēkfaktori

Varaždinsko zelje ir produkts, kuru ietekmējušas arī ražošanas metodes, kas bijis jāpielāgo šā ģeogrāfiskā apgabala apstākļiem: sadrumstaloti zemesgabali, mazas platības, mazas lauku saimniecības. Varaždinsko zelje ražošanā būtiska nozīme ir vietējo audzētāju prasmēm, jo īpaši ražas novākšanas posmā. Ražas novākšanā kuplā skaitā piedalās visu paaudžu ģimenes locekļi un tādējādi nodod pieredzi un amatprasmi, kas vajadzīga, lai šos kāpostus novāktu ar rokām. Šādā pasākumā liela nozīme ir ražas novācēja personiskajai novērtēšanas spējai, pamatojoties uz pieredzi un zināšanām, kas nepieciešamas, lai noteiktu kāpostgalvu gatavības pakāpi, tātad arī dārzeņa piemērotību novākšanai. Par to novācējs pārliecinās pēc redzes un taustes, lai selektīvi un ar rokām novāktu tikai tās kāpostgalvas, kuras ir optimālā tehniskās gatavības pakāpē. Novākšana ar rokām veicina arī labāku saglabāšanos, un kāpostgalvām nav defektu, kas rodas, ja tās novāc ar mehāniskiem paņēmieniem. Pateicoties ilggadīgai praksei un uzkrātajām zināšanām par Varaždinsko zelje audzēšanu specifiskos apstākļos, ražotājiem ir izdevies iegūt produktu ar unikālām īpašībām, ko nevar iegūt citur (Naše pravice, 1905).

5.2. Produkta specifika

Varaždinsko zelje pieder pie vēlīnām šķirnēm, kas izturīgas pret aukstumu. Kad produkts Varaždinsko zelje ir sasniedzis optimālu tehniskās gatavības pakāpi, tam ir specifiskas morfoloģiskās pazīmes, kas to atšķir no cita veida kāpostiem: šo kāpostu lapām piemīt ne tikai izteikts dzīslojums un krāsa, bet kāpostgalvai ir arī raksturīga forma, tā ir mēreni liela, ļoti blīva, stingra un plakana, sver 1–3 kg, bet galvas ārējo lapu mala ieliecas uz augšu. Varaždinsko zelje lapas ir tik plānas, ka, noliekot tās uz plaukstas, caur tām var redzēt pirkstgalus, turklāt tās ir arī elastīgas un izturīgas. Lapas ir gaiši olīvzaļā krāsā. Dārzeņa garša ir rūgteni skābena, un tam piemīt ass svaigu kāpostu aromāts.

Par Varaždinsko zelje sevišķo kvalitāti salīdzinājumā ar cita veida kāpostiem liecina daudzi pētījumi. Varaždinsko zelje specifika ir augsts sausnas saturs un ļoti augsts cukuru saturs tajā (Utjecaj sorte na kvalitetu kiselog kupusa, Poljoprivredna znanstvena smotra, F. Vešnik, 1969).

Saskaņā ar šo kāpostu lapu ekstrakta analīžu rezultātiem, antioksidējošā aktivitāte visizteiktākā ir tehniskās gatavības brīdī. Šajā laikā Varaždinsko zelje kopējais fenolu saturs bija 0,94–1,03 mg/ml gallusskābes ekvivalenta, bet kopējais flavonoīdu saturs sasniedza 0,15–0,25 mg/ml katehīna ekvivalenta. Auga kopējais fenolu un flavonoīdu saturs ir atkarīgs no ģenētiskajām īpašībām (ģints, suga, šķirne) un ārējiem agrovides apstākļiem un ir pozitīvi savstarpēji saistīts ar antioksidējošo aktivitāti (Antioxidant potency of white (Brassica oleracea L. var. capitata) and Chinese (Brassica rapa L. var. pekinensis Lour.) cabbage: The influence of development stage, cultivar choice and seed selection, Scientia Horticulturae, D. Šamec i sur., 2011).

Viena no Varaždinsko zelje priekšrocībām ir šo kāpostu piemērotība audzēšanai āra platībās. Būdami izturīgi pret zemām temperatūrām, Varaždinsko zelje kāposti paliek uz lauka līdz vēlam rudenim, un tāpēc papildu rūpes saistībā ar to uzglabāšanu atkrīt. Tas ļauj vēl vairāk paaugstināties sausnas un cukuru saturam Varaždinsko zelje kāpostos līdz to novākšanai, kad tie sasnieguši tehnisko gatavību. Produkta autentiskumu papildus apliecina tas, ka to audzē īpaša veida slēgtā lauksaimnieciskās ražošanas sistēmā no Varaždinsko zelje šķirnes sēklu iegūšanas līdz gatavā produkta novākšanai.

5.3. Saikne starp ģeogrāfisko izcelsmi un vajadzības gadījumā produkta attiecīgo kvalitāti, reputāciju vai citām īpašībām

Varaždinsko zelje kāpostu augstais sausnas saturs un ļoti augstais cukuru saturs ir to ražošanas metodes rezultāts: tā kā šis dārzenis ir izturīgs pret zemām temperatūrām, to atstāj uz lauka līdz vēlam rudenim. Pētījumi liecina, ka augstais fenolu un flavonoīdu kopējais saturs produktā Varaždinsko zelje ir dārzeņa ģenētisko īpašību un ārējās agrovides apstākļu rezultāts.

Noteiktajā ģeogrāfiskajā apgabalā Varaždinsko zelje veģetācijas periodā dienas vidējās temperatūras un nokrišņu sadalījums ik mēnesi ir optimāls šiem kāpostiem, kas tirdzniecībai tiek audzēti tikai šajā apgabalā. Auksto bezsniega ziemu laikā, kādas noteiktajā ģeogrāfiskajā apgabalā nav reta parādība, rudenī uzartā zeme sasalst un veicina drupanas augsnes veidošanos, kas savukārt samazina kaitēkļu populācijas augsnē, – augi izaug ļoti veselīgi.

Dravas ielejas līdzenumiem ir īpaši svarīga nozīme, lai Varaždinsko zelje ražošanas platībās saglabātu vienmērīgu ūdens plūsmu. Papildu mitrumu augsnēm, kurās audzē Varaždinsko zelje kāpostus, līdztekus esošajām ūdenstecēm sniedz arī augstais gruntsūdeņu līmenis. Ģeogrāfiskajā apgabalā pārsvarā ir mālainas un skābas brūnzemju augsnes, kuru S horizonta piesātinājums ar kalciju pārsniedz 50 % un kuras ir labvēlīgas dārzeņu kultūrām, it īpaši kāpostiem, kā par to liecina šīs kultūras audzēšanas gadsimtiem ilgā tradīcija šajā apgabalā.

Līdztekus klimatiskajiem apstākļiem un augsnes īpašībām produkta specifiku veicinošs faktors ir arī vietējo ražotāju mantojums, kas no paaudzes paaudzē nodots mutvārdu veidā, lai saglabātu vietējo šķirni, no kuras izaudzēti Varaždinsko zelje kāposti. Pateicoties ražas novākšanā izmantotajai zinātībai, prasmei noteikt to, kurā brīdī kāposti ir novākšanai vispiemērotākajā gatavības pakāpē, un to zināšanu aktīvai nodošanai, kas saistītas ar audzēšanas metodi un novākšanu ar rokām, jaunās ražotāju paaudzes var turpināt audzēt Varaždinsko zelje kāpostus tradicionālajā veidā. Novākšana ar rokām ir būtisks atlases darba posms, ko veic tieši uz lauka un kas garantē to, ka Varaždinsko zelje kvalitāte ir viendabīga.

Plānās un elastīgās lapas un samērā rūgtenā un sīvā garša dara Varaždinsko zelje par apgabala vietējo tradicionālo ēdienu neatņemamu sastāvdaļu.

Par šā produkta izcelsmi un specifiskumu liecina arī Vidovecas [Vidovec] opčinas emblēma, uz kuras atveidota Varaždinsko zelje kāpostgalva.

Atsauce uz specifikācijas publikāciju

(šīs regulas (2) 6. panta 1. punkta otrā daļa)

http://www.mps.hr/UserDocsImages/HRANA/VZ%20ZELJE/Izmijenjena%20Specifikacija%20proizvoda.pdf

(1) OV L 343, 14.12.2012., 1. lpp.

(2) Skat. 1. zemsvītras piezīmi.